b'\n_START_ARTICLE_\nDan Motreanu\n_START_SECTION_\nCariera profesional\xc4\x83\n_START_PARAGRAPH_\nDan \xc8\x98tefan Motreanu s-a n\xc4\x83scut la data de 11 septembrie 1970 \xc3\xaen ora\xc8\x99ul Or\xc4\x83\xc8\x99tie (jude\xc8\x9bul Hunedoara). A absolvit \xc3\xaen anul 1995 Facultatea de Litere \xc8\x99i Filozofie-Istorie din cadrul Universit\xc4\x83\xc8\x9bii de Vest din Timi\xc8\x99oara. Dup\xc4\x83 absolvirea facult\xc4\x83\xc8\x9bii, a lucrat ca profesor de istorie \xc8\x99i cultur\xc4\x83 civic\xc4\x83 la Alba Iulia (1995-1997) \xc8\x99i ca redactor la ziarul Observator \xc8\x99i corespondent al agen\xc8\x9biei de \xc8\x99tiri Mediafax \xc3\xaen jud. Alba (1996-1997)._NEWLINE_\xc3\x8en anul 1997, este numit ca expert parlamentar. \xc3\x8en paralel, \xc3\xae\xc8\x99i continu\xc4\x83 \xc8\x99i studiile, absolvind cursul postuniversitar la distan\xc8\x9b\xc4\x83 de "Dezvoltare a Abilit\xc4\x83\xc8\x9bilor Antreprenoriale" organizat de Universitatea Neuchatel (Elve\xc8\x9bia) \xc8\x99i de Funda\xc8\x9bia Rom\xc3\xa2no-Elve\xc8\x9bian\xc4\x83  (1998). \xc3\x8entre anii 1998-1999, urmeaz\xc4\x83 cursuri de preg\xc4\x83tire privind derularea fondurilor europene organizate de Comisia European\xc4\x83. Apoi, \xc3\xaen anul 2000, a absolvit cursuri postuniversitare la Facultatea de \xc8\x98tiin\xc8\x9be Politice \xc8\x99i Administrative din cadrul Universit\xc4\x83\xc8\x9bii Babe\xc8\x99-Bolyai din Cluj-Napoca, ob\xc8\x9bin\xc3\xa2nd diploma de "Manager \xc3\xaen Administra\xc8\x9bia Public\xc4\x83"._NEWLINE_Ca urmare a studiilor absolvite, Dan Motreanu a \xc3\xaendeplinit func\xc8\x9biile de \xc8\x98ef de serviciu la Agen\xc8\x9bia pentru Dezvoltare Regional\xc4\x83 "Centru" (1999-2001) \xc8\x99i de Director al Unit\xc4\x83\xc8\x9bii de Implementare "Proiectul de dezvoltare rural\xc4\x83 a Mun\xc8\x9bilor Apuseni" - finan\xc8\x9bat de FIDA (2001-2002). \xc3\x8en anul 2005, a absolvit \xc8\x99i Colegiul Na\xc8\x9bional de Ap\xc4\x83rare. \xc3\x8en prezent, este student la cursurile de masterat \xc3\xaen "Rela\xc8\x9bii Publice \xc8\x99i Comunicare" ale \xc8\x98colii Na\xc8\x9bionale de Studii Politice \xc8\x99i Administrative (SNSPA).\n_START_SECTION_\nActivitate politic\xc4\x83\n_START_PARAGRAPH_\nDan Motreanu este membru al Partidului Na\xc8\x9bional Liberal (PNL) din anul 1990. Ca membru \xc3\xaen Alian\xc8\x9ba Civic\xc4\x83 a participat la diverse ac\xc8\x9biuni cu caracter civic. A de\xc8\x9binut func\xc8\x9biile de vicepre\xc8\x99edinte al organiza\xc8\x9biei municipale Alba Iulia a PNL (1997) \xc8\x99i de vicepre\xc8\x99edinte al organiza\xc8\x9biei jude\xc8\x9bene PNL Alba (1998-2002)._NEWLINE_\xc3\x8entre anii 1998-2002, a fost membru \xc3\xaen Biroul Permanent Na\xc8\x9bional al Tineretului Liberal, dup\xc4\x83 care \xc3\xaen perioada 2002-2005 a de\xc8\x9binut func\xc8\x9bia de pre\xc8\x99edinte al Tineretului Na\xc8\x9bional Liberal. \xc3\x8en anul 2005 a fost ales ca secretar general al Partidului Na\xc8\x9bionale Liberal (PNL), de\xc8\x9bin\xc3\xa2nd aceast\xc4\x83 func\xc8\x9bie timp de un an p\xc3\xa2n\xc4\x83 la preluarea func\xc8\x9biei ministeriale._NEWLINE_\xc3\x8en perioada 2000-2004, a de\xc8\x9binut func\xc8\x9bia de consilier jude\xc8\x9bean \xc3\xaen Consiliul Jude\xc8\x9bean Alba. \xc3\x8en urma alegerilor parlamentare din noiembrie 2004, a fost ales ca deputat de Bucure\xc8\x99ti pe listele PNL. \xc3\x8en aceast\xc4\x83 calitate, a \xc3\xaendeplinit func\xc8\x9biile de pre\xc8\x99edinte al Comisiei de Administra\xc8\x9bie Public\xc4\x83, Amenajarea Teritoriului \xc8\x99i Protec\xc8\x9bia Mediului din Camera Deputa\xc8\x9bilor (p\xc3\xa2n\xc4\x83 \xc3\xaen septembrie 2005) \xc8\x99i de chestor al Camerei Deputa\xc8\x9bilor (septembrie-decembrie 2006). Din februarie 2007, este membru al Comisiei pentru agricultur\xc4\x83, silvicultur\xc4\x83, industrie alimentar\xc4\x83 \xc8\x99i servicii specifice din Camera Deputa\xc8\x9bilor._NEWLINE_Ca urmare a retragerii sprijinului politic pentru ministrul Gheorghe Flutur, care s-a al\xc4\x83turat grup\xc4\x83rii Stoica-Stolojan (care a fondat Partidul Liberal-Democrat), portofoliul de la ministru al agriculturii a r\xc4\x83mas vacant. Dup\xc4\x83 dou\xc4\x83 s\xc4\x83pt\xc4\x83m\xc3\xa2ni de la vacantarea postului, Comitetul Executiv al PNL a decis nominalizarea la 5 decembrie 2006 a secretarul general al partidului, Dan Motreanu, pentru portofoliul de ministru al agriculturii. Decizia a fost luat\xc4\x83 \xc3\xaen urma votului din cadrul Biroului Politic al PNL, la care Motreanu a ob\xc8\x9binut 12 voturi, fa\xc8\x9b\xc4\x83 de numai patru voturi ob\xc8\x9binute de c\xc4\x83tre Ludovic Orban._NEWLINE_La 6 decembrie 2006, Dan \xc8\x98tefan Motreanu a fost numit prin decret preziden\xc8\x9bial \xc3\xaen func\xc8\x9bia de ministru al agriculturii, p\xc4\x83durilor \xc8\x99i dezvolt\xc4\x83rii rurale \xc3\xaen Guvernul T\xc4\x83riceanu. A fost eliberat din func\xc8\x9bia de ministru la data de 5 aprilie 2007 odat\xc4\x83 cu restructurarea guvernului. Cu ocazia prezent\xc4\x83rii bilan\xc8\x9bului de la sf\xc3\xa2r\xc8\x99itul mandatului, el a prezentat ca realiz\xc4\x83ri acreditarea provizorie a celor dou\xc4\x83 agen\xc8\x9bii de pl\xc4\x83\xc8\x9bi din agricultur\xc4\x83, trimiterea spre aprobare c\xc4\x83tre Comisia European\xc4\x83 a Planului Na\xc8\x9bional Strategic, definitivarea Planului Na\xc8\x9bional de Dezvoltare Rural\xc4\x83, dar \xc8\x99i subven\xc8\x9bionarea motorinei \xc8\x99i aprobarea de noi subven\xc8\x9bii pentru fermieri._NEWLINE_Dan Motreanu este c\xc4\x83s\xc4\x83torit \xc8\x99i are doi copii. Domiciliul s\xc4\x83u este \xc3\xaen municipiul Alba Iulia.'